C 160/20
RO
Jurnalul Oficial al Uniunii Europene
13.4.2022
Concluziile Consiliului privind consolidarea schimburilor interculturale prin mobilitatea artiștilor și a profesioniștilor din sectoarele culturale și creative, precum și prin multilingvism în era digitală (2022/C 160/07)
CONSILIUL UNIUNII EUROPENE
AVÂND ÎN VEDERE CĂ:
1.
Diversitatea culturală și lingvistică este inerentă Uniunii Europene și valorilor sale fundamentale.
Aceasta contribuie la înflorirea creativității, a libertății creative și a schimburilor culturale și la varietatea și calitatea ofertei culturale și artistice pentru toți europenii.
Promovează înțelegerea reciprocă și respectul pentru culturi și limbi și reprezintă un patrimoniu comun, o bogăție, o forță și o caracteristică distinctivă a relațiilor în interiorul Europei și cu restul lumii;
2.
Este esențial să se încurajeze mobilitatea și schimburile între artiștii, organizațiile culturale și profesioniștii din sectoarele culturale și creative din Europa, atât la nivel național, cât și la nivel european, astfel cum sunt consacrate în programul „Europa creativă”, în special în urma crizei provocate de pandemia de COVID-19.
De asemenea, este esențial să se sprijine accesul la cultură și circulația operelor culturale în Europa, care ar îmbogăți astfel viețile noastre la nivel individual și colectiv;
3.
Mobilitatea artiștilor și a profesioniștilor din sectoarele culturale și creative ar trebui facilitată nu numai în rândul organizațiilor culturale europene, ci și în rândul artiștilor și profesioniștilor individuali, astfel cum s-a experimentat prin proiectele-pilot i-Portunus începând din 2018.
O astfel de mobilitate le permite să colaboreze și să creeze împreună, să formeze rețele, să dobândească noi competențe, aptitudini și tehnici, să caute surse de inspirație, să vizeze un public nou și piețe noi și să aibă acces la noi oportunități de carieră;
4.
Mobilitatea artiștilor și a profesioniștilor din sectoarele culturale și creative se poate baza în mod util pe oportunități precum sistemele de rezidență și pe rețelele europene de instituții sau festivaluri.
Aceasta poate fi facilitată în special prin informații cuprinzătoare, exacte și multilingve cu privire la programele de mobilitate existente, asistența disponibilă și programele care țin seama de contextul general al mobilității;
5.
Programele europene de mobilitate contribuie la stabilirea și promovarea unor parteneriate care reprezintă o condiție prealabilă pentru a solicita finanțare pentru proiectele de cooperare din cadrul programului „Europa creativă”;
6.
O politică ambițioasă de diversitate culturală și lingvistică ar trebui să integreze pe deplin aspectele legate de durabilitate și să se bazeze pe inovarea tehnologică, inclusiv în domeniul digital;
7.
Multilingvismul (1) promovează diversitatea culturală și creativitatea, inclusiv în domeniul audiovizualului, al massmediei și al conținutului digital, și permite un acces mai larg la diferite abordări, opere, cunoștințe și idei culturale.
Competențele lingvistice (plurilingvismul (2)) constituie un avantaj important într-un context globalizat și contribuie la mobilitatea profesională și la schimburile din sectoarele culturale și creative;
8.
Traducătorii și interpreții profesioniști, precum și profesioniștii din domeniul predării limbilor joacă un rol semnificativ în circulația operelor de artă, a cunoștințelor și a ideilor, în special pentru limbile europene mai puțin răspândite, sprijinind astfel zilnic diversitatea culturală europeană;
9.
Tehnologiile web lingvistice și semantice pot sprijini multilingvismul și comunicarea interlingvistică, contribuie la învățarea, predarea și conștientizarea limbilor străine și oferă instrumente utile pentru traducătorii profesioniști, ținând seama totuși că astfel de instrumente nu pot înlocui pe deplin traducerea umană și, prin urmare, nevoile lor în materie de rezultate trebuie întotdeauna să fie monitorizate și adaptate atent în vederea preciziei;
(1) Definit ca prezența sau coexistența mai multor limbi în cadrul unei anumite societăți sau al unui anumit teritoriu sau pe un anumit suport.
(2) Definit drept capacitatea unei persoane de a utiliza mai multe limbi.